133 Facies

Graue est diligenti si dilectus suus auertat faciem suam ab eo. Ideo, Can. 2[:14]: Sponsus dicit sponse: *Ostende mihi faciem tuam*. Sic graue diligenti Domini si non videat faciem eius. Secundum naturales, signum est mortis si auis caladrius auertat faciem suam ab infirmo, sic in proportio, Ysai. 64[:7]: *Abscondisti faciem tuam a nobis, et allisisti nos.* In figuram horum, 2 Reg. 14[:32]: *Obsecro ut faciem regis videam.* Alioquin interficiet me.

¶ Ecce hic quod maluit mori quam faciem regis non videre. Vnde, Bernardus, mille gehennas ponat, nihil tale est sicut carere visione Dei. Ideo dicit Psal. [79:4]: *Ostende faciem tuam, et salvi erimus*. Et Moyses [Exod.] 33[:20], post graciam Dei inuentam petiuit ad huc videre faciem suam. Vnde Chrisostomus in libro *De reparacione lapsi*, multi imperiti putant sibi satis esse si gehennam euadant, ego vero grauius puto omni gehenna remoueri a gloria visionis Domine, Deut. 32[:20]: *Abscondam faciem meam ab eis*, quasi dicens, illa erit eis maxima pena. Vnde, Augustinus, 8 *De trinitate* c. 8, facies bona sed esse dimensionata pariliter, affecta hillariter, colorata luculenter. Que possunt aptari ad faciem Christi. Ideo dicit Psal. [104:4]: *Querite faciem ejus semper*, et respice in faciem Christi tui.